钦定古今图书集成/历象汇编/乾象典/第053卷 > 星宿
## 钦定古今图书集成/历象汇编/乾象典/第053卷 > 星宿

按《礼记月令》：“季春之月，昏七星中。”

孟冬之月，旦七星中。

按《星经》阙。

按《史记天官书》：“七星颈为员官，主急事。”

〈注〉《索隐》曰：宋均云：“颈，朱鸟颈也。员官，喉咙也。物在喉咙，终不久留，故主急事也。”《正义》曰：七星为颈，一名天都，主衣裳文绣，主急事。

按：《汉书天文志》同。

按《晋书天文志》：“七星，一名天都，主衣裳文绣，又主急
兵盗贼。”

按：《隋书天文志》同。

按《宋史天文志》：“景祐测验，七星七度，距大星去极九
十七度。”

按《观象玩占》星七星，一曰天都，一曰员官，一曰天廷，
实为赤帝府，位于午，主衣裳黼黻文绣，是为朱雀之
颈。《周礼》：“鸟旗七旒，以象鹑火”，谓七星也。一曰天御，一
曰注候，一曰津桥，后妃御女之位，亦为贤士，又为烽
亭，主急兵守盗贼，水星也，一曰火星。其右星北上十
三尺，为日月五星中道。